
YLIKIIMINGIN URHEILUKENTTÄ 100 VUOTTA
Vuodet 1925 - 2025
Kentän rakentamisen historian voi tiivistää seuraaviin tapahtumiin:
· Ylikiimingin Suojeluskunta osti v 1920 Leevi ja Anni Marttilalta Kiiminkijoen rantaniittyä urheilukentän rakentamista varte. Alue oli noin puolet nykyisen kentän alueesta. Suojeluskunta järjesti ”niityllä” ja vireisellä Hautaniemen alueella urheilutapahtumia ja sotilaallista koulutusta. Siellä myös yövyttiin teltoissa ja Lotat järjestivät osallistujien muonituksen. Kiiminki-Ylikiiminki Pitäjäotteluiden heittolajeja suoritettiin tuolla alueella. Kulkuyhteys alueelle oli Juopulinojan yli Hautaniemeen ja siitä kentän alueelle.
· Ensimmäinen maininta urheilukentästä löytyy vuodelta 1925 jolloin kerättiin rahaa kentän kunnostamiseen. Siksi tuota vuotta voidaan pitää kentän perustamisvuotena, vaikka ”niityllä” oli urheiltu jo aikaisemmin muutamana vuonna.
· Suojeluskunnat lakkautettiin välirauhansopimuksen mukaisesti marraskuussa 1944. Silloin Ylikiimingin Suojeluskunta lahjoitti kaiken kiinteän ja irtaimen omaisuutensa Ylikiimingin Maamiesseuralle.
· Maamiesseura ei halunnut kenttää pitää vaan lahjoitti sen v 1951 Ylikiimingin Nuijamiehille. Nuijamiehillä ei kuitenkaan ollut taloudellisia resursseja kunnostaa urheilukenttää, joten se myytiin v 1952 Ylikiimingin kunnalle.
· Ylikiimingin kunta osti v 1953 Leevi ja Anni Marttilalta lisämaata jolloin koko urheilukentän alue tuli kunnan omistukseen.
· Siitä alkoi kentän todellinen kunnostaminen. Kentän katsomo rakennettiin silloin yleisessä käytössä olevien tyyppipiirustusten mukaisesti. Samanlaisia katsomoita rakennettiin ympäri maata, mutta nykyään niitä on hyvin vähän olemassa. Ylikiimingin kentänkin katsomo on ollut muutaman vuoden käyttökiellossa.
Vuosikymmenien aikana kenttä on välillä ollut erittäin vilkkaassa käytössä, mutta myös hiljaisia kausia on ollut. Kentän käyttö väheni huomattavasti siinä vaiheessa kun Ylikiimingin koulun kenttä valmistui nykyiseen muotoonsa.
Jokaisella ylikiiminkiläisillä on varmasti omia muistojaan kentän tapahtumista niin urheilun kuin muidenkin yleisötilaisuuksien tapahtumista. Niitä on myös tallennettu Kiiminki-Yli-Ii-Ylikiiminki Pitäjäotteluiden historia julkaisuihin, Nuijamiesten 100 v historiikkiin sekä Erkki Pitkäsen ja kumppaneiden kuvaamiin tapahtumiin. Näitä elokuvia tullaan näkemään jatkossa ainakin Tervastiimaviikon esityksissä.

Tapahtui muutama vuosi sitten kun menin puhumaan tuntemattoman miesryhmän kanssa, jotka pelasivat kentällä jalkapalloa. Heidän kommenttinsa ”OULUN PARAS LUONNONURMIKENTTÄ”.

